Rådets fælles aktion 2003/496/FUSP

af 7. juli 2003

om udnævnelse af Den Europæiske Unions særlige repræsentant for Sydkaukasus

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, artikel 18, stk. 5, og artikel 23, stk. 2, og

ud fra følgende betragtninger:

(1) Rådet har erklæret sig indforstået med at spille en mere aktiv politisk rolle i Sydkaukasus (Armenien, Aserbajdsjan og Georgien).

(2) Der bør sikres klare ansvarsforhold samt koordinering og sammenhæng i Den Europæiske Unions eksterne aktioner i Sydkaukasus.

(3) Rådet vedtog den 30. marts 2000 retningslinjer vedrørende fremgangsmåde for udnævnelse og administrative ordninger for EU's særlige repræsentanter -

VEDTAGET FØLGENDE FÆLLES AKTION:

Artikel 1

Heikki TALVITIE udnævnes hermed til EU's særlige repræsentant for Sydkaukasus.

Artikel 2

1. Målsætningen for EU's særlige repræsentant skal være at bidrage til gennemførelsen af Den Europæiske Unions politiske mål i Sydkaukasus, som disse er fastlagt og ajourført af Rådet. Til virkeliggørelse af disse politiske mål skal EU:

a) bistå Armenien, Aserbajdsjan og Georgien med at gennemføre politiske og økonomiske reformer, navnlig inden for retssikkerhed, demokratisering, menneskerettigheder, god regeringsførelse, udvikling og fattigdomsbekæmpelse

b) i overensstemmelse med de eksisterende mekanismer hindre konflikter i regionen, bistå ved konfliktløsning og forberede genoprettelse af freden, bl.a. ved at fremme flygtninges og internt fordrevnes tilbagevenden

c) gå ind i en konstruktiv drøftelse med centrale nationale aktører i nabolandene i regionen

d) tilskynde til og støtte yderligere samarbejde mellem staterne i regionen, navnlig mellem staterne i Sydkaukasus, bl.a. i økonomiske spørgsmål og energi- og transportspørgsmål

e) øge EU's effektivitet og synlighed i regionen.

2. Den særlige repræsentant skal støtte den højtstående repræsentant i dennes arbejde i regionen.

Artikel 3

For at fremme de politiske mål i artikel 2 er mandatet for EU's særlige repræsentant at:

a) udvikle kontakter med regeringer, parlamenter, retsvæsen og civilsamfund i regionen

b) tilskynde Armenien, Aserbajdsjan og Georgien til at samarbejde om regionale spørgsmål af fælles interesse, såsom fælles sikkerhedstrusler, bekæmpelse af terrorisme, menneskehandel og organiseret kriminalitet

c) med forbehold af Kommissionens forpligtelser i henhold til EF-traktaten at bidrage til forebyggelse af konflikter og forberede genoprettelse af freden i regionen, bl.a. gennem henstillinger om en indsats i forhold til civilsamfundet og genopbygning af landområder

d) bistå i konfliktløsning, navnlig for at gøre EU i stand til bedre at støtte FN's generalsekretær og hans særlige repræsentant for Georgien, gruppen af FN-Generalsekretærens Venner for Georgien, OSCE's Minsk-Gruppe og konfliktløsningsmekanismen for Sydossetien under OSCE's auspicier

e) intensivere EU's dialog med de vigtigste parter om regionen

f) bistå Rådet med yderligere at udvikle en samlet politik for Sydkaukasus.

Artikel 4

EU's særlige repræsentant, der handler med reference til den højtstående repræsentant og under dennes operationelle ledelse, er ansvarlig for gennemførelsen af mandatet som anført i artikel 3.

Den Udenrigs- og Sikkerhedspolitiske Komité (PSC) skal være EU's særlige repræsentants privilegerede samtalepartner og udgøre det primære kontaktpunkt for forbindelserne med Rådet. PSC giver EU's særlige repræsentant strategisk vejledning og politisk input i forbindelse med mandatet.

Den særlige repræsentant aflægger som hovedregel selv rapport til den højtstående repræsentant og til PSC og kan også aflægge rapport til den relevante arbejdsgruppe. Den højtstående repræsentant, Rådet og Kommissionen modtager regelmæssigt skriftlige rapporter.

For at sikre sammenhæng i Den Europæiske Unions optræden udadtil koordineres den særlige repræsentants aktiviteter med den højtstående repræsentants, formandskabets og Kommissionens aktiviteter. Under arbejdet på stedet holdes der tæt kontakt til formandskabet, Kommissionen og EU's medlemsstaters missionschefer. Den særlige repræsentant skal fungere som kontaktpunkt i forhold til andre internationale aktører på stedet, navnlig FN, OSCE og Europa-Rådet.

Artikel 5

Den særlige repræsentants administrationsudgifter dækkes undtagelsesvist af Finland.

Den særlige repræsentant er over for den højtstående repræsentant ansvarlig for administrationsudgifter og over for Kommissionen for eventuelle aktionsudgifter i forbindelse med aktiviteterne.

Artikel 6

Formandskabet, Kommissionen og/eller medlemsstaterne bistår efter behov EU's særlige repræsentant med at gennemføre mandatet, bl.a. med logistisk støtte, når EU's særlige repræsentant er på rejse. Rådets sekretariat sørger for yderligere støtte i det omfang, det er nødvendigt.

De privilegier, immuniteter og yderligere garantier, der er nødvendige for, at EU's særlige repræsentant kan opfylde mandatet uhindret, fastlægges alt efter behov. Medlemsstaterne og Kommissionen skal yde den fornødne støtte med henblik herpå.

Artikel 7

Gennemførelsen af den fælles aktion og dens sammenhæng med andre EU-bidrag til regionen skal løbende tages op til revision.

Inden denne fælles aktion udløber, forelægger EU's særlige repræsentant en overordnet skriftlig rapport for den højtstående repræsentant, Rådet og Kommissionen med anbefalinger om, hvordan EU's politik over for Sydkaukasus yderligere kan forbedres. Denne rapport danner grundlag for evalueringen af den fælles aktion i de relevante arbejdsgrupper og i PSC.

I forbindelse med Rådets beslutninger om yderligere udvikling af EU's politik over for Sydkaukasus, fremsætter den højtstående repræsentant henstillinger til PSC med henblik på, at Rådet træffer afgørelse om forlængelse, ændring eller afslutning af mandatet for EU's særlige repræsentant.

Artikel 8

Denne fælles aktion har virkning fra den 1. juli 2003.

Den anvendes indtil den 31. december 2003.

Artikel 9

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 7. juli 2003.

På Rådets vegne

F. Frattini

Formand